**CONVOCATORIA PARA A PRESENTACIÓN DE PROPOSTAS DE CREACIÓN DE MICROCREDENCIAIS SUBVENCIONADAS PARA CURSOS PROPIOS DA USC**

O Real Decreto 822/2021, *polo que se establece a organización das ensinanzas universitarias e do procedemento de aseguramento da súa calidade*, configura a formación permanente, no seu artigo 37.2 e dentro dos estudos propios, como como unha serie de ensinanzas cuxa finalidade é fortalecer a formación dos cidadáns e cidadás ao longo da vida, actualizando e ampliando os seus coñecementos, as súas capacidades e as súas habilidades xerais, específicas ou mutilidisciplinares en diversos campos do saber. Nesta liña, o artigo 7.5 da Lei Orgánica 2/2023, *do Sistema Universitario* contempla as microcredenciais como unha modalidade de ensinanza ao longo da vida.

A tal fin, a través dos Fondos Next Generation da Unión Europea, aprobouse o “Plan para el desarrollo de microcredenciales universitarias” (*Plan Microcreds*), que ten como obxectivo, dentro do compoñente 21, inversión 6, do *Plan de Recuperación, Transformación e Resiliencia*, o impulso dunha nova oferta de microcredenciais universitarias para a recualificación da poboación adulta, entre 25 e 64 anos, mediante formacións breves, flexibles, modulares e orientadas á adquisición de habilidades e competencias concretas requiridas no eido laboral.

A USC, en execución do *Convenio de colaboración entre a Consellería de Educación, Ciencia, Universidades e Formación Profesional e as universidades da Coruña, Santiago de Compostela e Vigo para o desenvolvemento e execución de microcredenciais, no marco do compoñente 21, investimento 6 do Plan de Recuperación, Transformación e Resiliencia, financiado pola Unión Europea -Next Generation EU*, de 2 de maio de 2025, recibirá unha subvención total de 422.547,64 €, co obxecto de impartir un mínimo de 11 accións formativas (microcredenciais universitarias) conducentes á emisión de, como mínimo, 642 certificacións dixitais a través da plataforma Europass para o estudantado que as finalice con éxito, antes do 31 de maio de 2026.

O deseño e procedemento de aprobación, a posta en marcha, desenvolvemento e avaliación das referidas microcredenciais universitarias estarán regulados polo *Regulamento de Estudos Propios da USC* e pola *Resolución Reitoral pola que se realiza unha regulación transitoria do réxime de microcredenciais en estudos propios da Universidade de Santiago de Compostela*.

De acordo con todo o anterior, a Vicerreitoría de Titulacións e Internacionalización

**RESOLVE**

Establecer unha convocatoria para a presentación de propostas de microcredenciais universitarias a impartir e xustificar antes do 31 de maio de 2026 e financiables coa dotación indicada, ata esgotar orzamento, de acordo coas seguintes

**BASES**

**Primeira. Obxecto das axudas**

Esta convocatoria ten por obxecto financiar a produción e impartición dun número mínimo de 11 accións formativas (microcredenciais universitarias) pola USC en estudos propios, que se deberán desenvolver **entre o 15 de setembro de 2025 e o 31 de maio de 2026**, conducentes á emisión dun mínimo de 642 certificados dixitais, e que deberán cumprir os seguintes requisitos:

a) A oferta de microcredenciais basearase nunha prospección das necesidades de recualificación da poboación adulta, así como dos sectores produtivos, as administracións e as entidades sociais, co obxecto de facilitar a programación e actualización de microcredenciais relevantes para as persoas traballadoras e os/as seus/súas empregadores/as. Este aspecto articularase a través da presentación do documento de declaración de interese dispoñible no seguinte [link](https://assets.usc.gal/sites/default/files/documents/2025-06/usc_modelo_de_expresion_de_interese.docx) e na páxina web do CEP.

b) As microcredenciais ofertadas deberán estar orientadas á recualificación da poboación de 25 a 64 anos, cumpridos á data do comezo do curso.

c) O deseño das microcredenciais deberá estar enfocado de forma explícita á adquisición de resultados de aprendizaxe específicos.

d) A duración será menor de 15 ECTS, recomendando unha duración entre 1 e 5 ECTS. Poderán impartirse en modalidade presencial, virtual ou híbrida.

e) Para o 25% do alumnado participante no Plan Microcreds a matrícula poderá ser gratuíta ou ter un custe inferior, de acordo con criterios de necesidade económica e social do alumnado. As universidades comprométense a que unha parte da oferta das microcredenciais orientarase a colectivos de persoas en vulnerabilidade social e necesidades formativas específicas, en colaboración con entidades sociais ou con administracións competentes en materia de acción social e/ou migración.

f) O prezo público de matrícula das microcredenciais non será inferior ao 30% dos custes directos de produción e impartición. O prezo máximo non poderá superar os custes de produción e impartición, que se estima en 94 euros por estudante e crédito ECTS.

g) A emisión dos certificados das microcredenciais estará condicionada á avaliación positiva dos coñecementos, habilidades ou competencias adquiridos por parte dos participantes.

h) Deberá cumprirse coas medidas de información, comunicación e visibilidade, así como cos criterios de imaxe institucional establecidas na cláusula décima do Convenio asinado entre a Consellería de Educación, Ciencia, Universidades e Formación Profesional e as tres universidades públicas do sistema universitario galego (Universidade da Coruña, Universidade de Santiago de Compostela e Universidade de Vigo).

i) As actuacións financiables non poderán promocionar as seguintes actividades:

- Actividades relacionadas con combustibles fósiles, incluído o uso posterior salvo que se refiran á xeración de electricidade ou calor, así como a infraestrutura de transporte e distribución conexa, utilizando gas natural, que cumpran coas condiciones previstas no anexo III da Guía técnica sobre a aplicación do principio de “non causar un prexuízo significativo”.

- Actividades incluídas no réxime de comercio de dereitos de emisión (RCDE) da UE, cuxas emisións de gases de efecto invernadoiro estimadas non sexan inferiores aos parámetros de referencia. No caso de que a actividade sufragada non conduza cara a unhas estimacións de emisións de gases de efecto invernadoiro que sexan significativamente inferiores aos parámetros previstos, deberá achegarse unha memoria na que se detallen as razóns que o impidan. Os valores revisados dos parámetros de referencia para a asignación gratuíta de dereitos de emisión prevense no Regulamento de execución (UE) 2021/447 da comisión do 12 de marzo de 2021.

- A compensación dos custos indirectos no RCDE UE.

- Actividades relativas á disposición de residuos en vertedoiros, en incineradoras e en plantas de tratamento mecánico biolóxico. Esta exclusión non afecta ás medidas que invistan en plantas dedicadas de forma exclusiva ao tratamento de residuos perigosos non reciclables, sempre e cando as medidas sufragadas teñan por obxecto incrementar a eficiencia enerxética, a captura de gases de escape para o seu almacenamento ou o uso ou recuperación de materiais das cinzas de incineración. E, ademais, non supoñan un aumento da capacidade de procesamento de residuos ou unha extensión da vida útil da planta.

- Actividades nas que a eliminación a longo prazo de residuos poida causarlle un dano ao medio ambiente.

**Segunda. Destinatarios**

De acordo co Regulamento de Estudos Propios da USC, o persoal docente e investigador da USC poderá presentar a solicitude, en calidade de director/a, para o deseño e impartición de microcredenciais universitarias. Cando a natureza da formación ofrecida así o aconselle, a dirección poderá recaer noutro persoal da USC. As propostas poderán contar cun codirector/a, que pode ser externo/a á USC.

En todo caso, as propostas presentadas deben ir informadas favorablemente polo departamento, centro ou instituto ao que pertenza a dirección do curso.

Unha mesma persoa poderá propoñer a dirección de máis dunha microcredencial universitaria, sempre que respecte as condicións establecidas sobre a dirección dos cursos previstas no Regulamento de Estudos Propios da USC e o resto dos requisitos esixidos por esta convocatoria.

**Terceira. Estudantes**

So se financiarán a través desta convocatoria as microcredenciais universitarias ofertadas ás persoas que, na data de inicio destas, teñan unha idade comprendida entre os 25 e os 64 anos. A proposta poderá requirir ou non titulación universitaria previa.

**Cuarta. Financiamento**

A dotación global asignada a esta convocatoria, destinada a financiar os custos directos de produción e impartición de formación conducente a microcredenciais universitarias, ascende a 422.547,64 euros, conforme a seguinte distribución por anualidades:

Ano 2025: 295.711,38 euros.

Ano 2026: 126.836,26 euros.

O financiamento final que recibirá cada microcredencial seleccionada na convocatoria será o 70 % dos seus custos directos elixibles de produción e impartición de formación, sen IVE; todos eles xustificados documentalmente.

O resto dos ingresos necesarios para cumprir coas condicións económicas de autofinanciamento requiridos serán cubertos polo prezo público da matrícula establecida para a microcredencial ou, no seu caso, por outros fondos compatibles cos desta convocatoria. Calculado para un número de participantes fixo, que debe ser o mínimo para cumprir o principio de autofinanciamento.

Para establecer o prezo público da matrícula dunha microcredencial, terase en conta que este prezo non sexa inferior ao 30 % dos custos directos de produción e impartición, e non poderá superar os custos de produción e impartición, que se estiman en 94 euros por alumno/a e crédito ECTS.

Unha vez finalizada cada acción formativa, calcularase o financiamento final de acordo co número de microcredenciais emitidas.

**Quinta. Gastos elixibles**

A elixibilidade dos gastos que se financiarán ao abeiro desta convocatoria está suxeita ao Regulamento (UE) 2021/241 do Parlamento Europeo e do Consello, do 12 de febreiro de 2021, polo que se establece o mecanismo de recuperación e resiliencia, e aos seus futuros desenvolvementos.

Consideraranse gastos elixibles aqueles que, de xeito indubidativo, respondan á natureza da actividade subvencionada, resulten estritamente necesarios e estean limitados ás actividades realizadas entre o 15 de setembro de 2025 e o 30 de maio de 2026. Serán elixibles os seguintes:

a) Gastos de persoal docente coa cualificación necesaria para o deseño, organización e produción de microcredenciais, sempre que a contratación sexa exclusivamente para esta actividade e non teña dobre financiamento. Estes gastos inclúen os custos de dirección e coordinación das actividades formativas.

b) Gastos de persoal de apoio, exclusivamente para a execución do programa.

c) Gastos de adquisición de material e subministracións non inventariables necesarios para executar as actividades subvencionadas

d) Gastos de custos de explotación en que incorran os formadores/as, como gastos de viaxe e axudas de custo, así como os custos asociados á preparación do material docente.

e) Outros gastos necesarios para a correcta organización, produción e impartición da microcredencial como gastos de difusión e publicidade, aluguer de espazos, servizos de consultorías, seguros obrigatorio de accidentes,...

Sen prexuízo do anterior, aplicaranse as seguintes limitacións:

a) Non poderán imputarse custos financeiros nin impostos indirectos, como o imposto sobre o valor engadido (IVE).

b) Non serán financiables os gastos orzamentarios e recorrentes.

En todo caso, ningún dos gastos anteriores pode ter dobre financiamento de fondos europeos.

A xustificación dos gastos deberá realizarse, como máximo, no mes seguinte á finalización da acción formativa.

**Sexta. Axudas aos estudantes**

Para un 25% dos estudantes acollido a presente convocatoria, a matrícula poderá ser gratuíta ou ter un custo inferior, de acordo con criterios de necesidade económica e social. Concretamente, poderán establecerse exencións e bonificacións do prezo de matrícula das microcredenciais ás persoas en situación de desemprego ou noutros factores de vulnerabilidade social para facilitar o acceso á súa recualificación.

Para a determinación doutros factores de vulnerabilidade social, estarase ao previsto a tal efecto no artigo 32.4 da Lei orgánica 2/2023, do 22 de marzo, do Sistema Universitario, ou norma que o substitúa.

Estas axudas concederanse por orde de solicitude ata esgotar a partida orzamentaria fixada por anualidade ou ata alcanzar o 25% das persoas participantes na convocatoria, de acordo co seguinte reparto: Para o 2025, 31.683€ e para o 2026, 13.589€.

**Sétima. Presentación e das solicitudes**

As propostas de microcredenciais universitarias poderán presentarse desde o día seguinte da publicación desta convocatoria ata o 30 de setembro do 2025 ou ata que se esgoten os fondos dispoñibles no Plan Microcreds.

As solicitudes presentaranse a través do impreso de solicitude dispoñible na web do CEP e no seguinte [link](https://assets.usc.gal/sites/default/files/documents/2025-06/usc_formulario-cursos-subv_final.docx) xunto cun orzamento (dispoñible na web do CEP e no seguinte link). O impreso deberá enviarse a través da sede electrónica da USC, debidamente cumprimentado, en formato editable e en formato pdf asinado pola persoa propoñente do curso.

A resolución das solicitudes correspóndelle a Comisión de Estudos Propios e realizarase por rigorosa orde de presentación na sede electrónica da solicitude debidamente cumprimentada ou ata que se esgoten os fondos dispoñibles no Plan Microcreds.

As notificacións efectuaranse por correo electrónico á conta corporativa do asinantes da solicitude.

O tratamento dos datos está suxeito á normativa legal e propia da Universidade de Santiago de Compostela en cumprimento do disposto na Lei Orgánica 3/2018, do 5 de decembro, de Protección de Datos Persoais e garantía de dereitos dixitais (LOPDGDD) e no Regulamento (UE) 2016/679 do Parlamento Europeo e do Consello do 27 de abril de 2016 relativo á protección das persoas físicas no que respecta ao tratamento de datos persoais e á libre circulación destes datos (RGPD).

Coa presente solicitude o/a director/a da microcredencial comprométese, en caso de concesión, a cumprir coas obrigacións establecidas na convocatoria

**Oitava. Xustificación e seguimento das axudas**

A dirección das microcredenciais universitarias subvencionadas nesta convocatoria deberá presentar a unha memoria técnica descritiva das actividades realizadas, en particular as relacionadas cos ingresos e gastos executados. A documentación cumprirá as instrucións para a xustificación da subvención que estableza a USC, en particular as instrucións relacionadas coa xustificación de fondos de Plan de Recuperación, Transformación e Resiliencia.

A memoria técnica deberá presentarse ao Centro de Estudos Propios (CEP) no prazo máximo dun mes dende a finalización da acción formativa.

A documentación xustificativa axustarase aos prazos e conterá os documentos establecidos no Convenio de colaboración entre a Consellería de Educación, Ciencia, Universidades e Formación profesional e as universidades da Coruña, Santiago de Compostela e Vigo para o desenvolvemento e a execución de microcredenciais, de concesión de subvención destinada ao financiamento do Plan para o desenvolvemento de microcredenciais universitarias na comunidade autónoma de Galicia.

**Novena. Publicidade e información**

A dirección do curso deberá cumprir coas obrigas en materia de información, comunicación, divulgación e publicidade relativas ao financiamento do MRR, conforme coa normativa europea e nacional que resulte aplicable segundo o artigo 34 do Regulamento (UE) 2021/241 que regula o MRR e, especificamente, co establecido no artigo 9 da Orde HFP/1030/2021, do 29 de setembro.

A obriga de publicidade á que se refire o párrafo anterior comprenderá os seguintes instrumentos:

a) calquera tipo de difusión física ou virtual realizada por medio de *flyers*, rótulos, folletos ou anuncios, tanto por redes sociais, webs ou outros medios de difusión propios ou externos, coma por calquera cartel informativo ou publicitario físico que se refira ao proxecto subvencionado ou á microcredencial universitaria ofertada.

b) Toda a documentación empregada na execución da actividade subvencionada, como sucede co material docente e de impartición, certificacións e documentos de xestión da actividade.

c) Calquera material docente, informativo ou publicitario, así como páxinas web, infraestruturas ou equipamentos, deberá incluír os seguintes logos:



Así mesmo, os carteis informativos e placas deberán colocarse nun lugar ben visible e de acceso ao público.

En Santiago de Compostela, na data da sinatura electrónica

María José López Couso

Vicerreitora de Titulacións e Internacionalización